钦定古今图书集成/明伦汇编/家范典/第004卷 > 《书浦江二义门倡和诗后》明·方孝孺
## 钦定古今图书集成/明伦汇编/家范典/第004卷 > 《书浦江二义门倡和诗后》明·方孝孺

浦江郑氏、王氏，俱以义名门事传于天下而闻于朝
廷。曩岁，两家为讼者所诬，王思敬甫偕郑氏之长采
苓子诉于朝，皇上重二氏之义，诏勿治。于是二老人
驩然同归，置酒相劳苦。交游之士为诗以述其事，二
老人从而和之。读其辞，尊君亲上之情，戴恩怀德之
意，蔼然溢诸简册间，何其美也！“人性之易感也尚矣，
‘绥之以德’”，则驩然鼓舞而和气生焉，和声发焉。至和
盈溢于宇内则风雨时、万物遂，诸福毕应而治道以
成。观二老人之诗，当世政治之美从可想见，岂特可
为乡邦盛事而已哉！